《宝剑篇》
明代·俞允文

吾闻龙泉太阿之宝剑，此物往往钟神英。
人间得名千百载，国内惟有征求兵。
昆吾之颖茨山精，银花绣出霜雪明。
星气朝朝?鹈紫，龙光夜夜芙蓉生。
文章已足清朝贵，勋业还为猛将惊。
七雄五列虽已矣，报仇报恩心未已。
非但飘沦古狱边，亦会提携楚城里。
峥嵘磊落世两见，断蛟剸兕窃所耻。
天下尝令万事平，匣中不惜千年死。
朝驰咸阳暮云中，此间未必皆成功。
但看古来功名士，杀身溅血俱英雄。
嗟哉神物会遇亦有以，至今升腾变化为飞龙。

作者简介：（1513—1579）明苏州府昆山人，字仲蔚。年未四十，不应科举，专力于诗文书法。为嘉靖广五子之一。有《俞仲蔚集》。